Għal darb'oħra, fost l-aktar aħbarijiet li kienu prominenti fil-jiem li għaddew kien hemm tnejn priniċpali li jirrigwardaw il-futur tal-isport. Madankollu, kien hemm aktar urġenza u frustrazzjoni fid-diskussjoni li seħħew riċentement hekk kif jidher li għad hemm diversi kwistjonijiet li għadhom ma kinux indirizzati minkejja li d-data stipulata biex jittieħdu numru ta' deċiżjonijiet importanti qegħda magħna. Verżjonijiet kontrastanti Ewlenija fost dawn il-kwistjonijiet hemm il-futur tal-magni ibridi. Matul l-istaġun li għadda saret pressjoni kbira minn numru ta' timijiet indipendenti biex l-ispejjeż marbutin mal-magni jonqsu b'mod drastiku hekk kif l-introduzzjoni tal-power units ibridi fl-2014 kienet imbuttat bosta minnhom fix-xifer ta' kriżi finanzjarja. Meta l-kumpaniji fornituri rreżistew din it-talba, l-FIA u l-FOM intervjenew biex jimponu l-bidla huma stess billi taw bidu għal talba għall-espressjoni ta' interess għall-forniment ta' magni V8 li jkunu ferm orħos mill-V6s attwali. Din il-mossa aggressiva ġegħlet lill-fornituri attwali jrattbu l-pożizzjoni tagħhom u jirritornaw lejn il-mejda tan-negozjati. B'hekk, f'Jannar kien deċiż illi sal-aħħar ta' April, dawn il-fornituri jsibu mod kif joffru l-magni ibridi b'prezz aktar raġjonevoli mill-2018. Matul il-Gran Premju taċ-Ċina, però, it-team principal tar-Red Bull Racing Christian Horner esprima pessimiżmu kbir dwar il-progress li sar fl-aħħar xhur fejn sostna li l-istakeholders għadhom 'il bogħod ħafna minn soluzzjoni. Għaldaqstant, huwa ppreveda li l-laqgħa tat-30 ta' April m'hi se sservi għal xejn ħlief li tikkonferma l-permanenza tas-sitwazzjoni attwali. Madankollu, il-verżjoni tal-fatti ta' Horner kienet immerija minn Sergio Marchionne u Toto Wolff, illi jirrappreżentaw lill-Ferrari u l-Mercedes rispettivament. Huma sostnew illi fil-fatt, il-fornituri attwali kienu qabblu fuq kompromess li se jwassal għat-tnaqqis mixtieq fl-ispejjeż u li se jevita sitwazzjoni bħal tal-2015 fejn ir-Red Bull kienu fix-xifer li jispiċċaw mingħajr magni. Sas-Sibt li ġej inkunu nafu min qiegħed jgħid il-verità; dejjem jekk id-deċiżjoni ma terġax tiġi posposta. Approvata t-talba tal-Pirelli Problema oħra li kellha tiġi indirizzata b'mod urġenti kienet dik tat-testijiet għar-roti li se jintużaw matul l-istaġun li ġej. Minħabba l-bidliet sostanzjali fir-regolamenti tekniċi li se jsiru fl-2017, il-Pirelli talbu li jingħataw aktar opportunitajiet biex jippruvaw ir-roti l-ġodda. It-talba tal-kumpanija Taljana ntlaqet mill-FOM u t-timijiet, però ma kienx hemm ftehim konkret dwar meta se jsiru dawn it-testijiet. Dan l-istat ta' fatt wassal lill-Pirelli biex jaqtgħu linja matul il-weekend li għadda hekk kif heddew li jirtiraw mill-isport għal kollox jekk ma jingħatawx il-ħin u l-vetturi neċessarji biex it-testijiet jitwettqu. It-theddida tal-fornituri Taljani kellha effett immedjat hekk kif bejn it-Tnejn u l-Erbgħa li għaddew, l-Istrategy Group, il-Formula 1 Commission u l-World Motor Sport Council kollha taw l-approvazzjoni formali tagħhom biex il-Pirelli jingħataw dak li riedu. B'hekk fix-xhur li ġejjin, din il-kumpanija se jkollha għad-dispożizzjoni tagħha 25 ġurnata għal testijiet, kif ukoll vetturi tal-F1 li ntużaw bejn l-2013 u l-2015 biex jippruvaw ir-roti tat-tip li se naraw fl-2017. Fit-tieni nofs ta' din is-sena, il-Pirelli għandu jkollhom ukoll aċċess għal vettura bl-speċifikazzjonijiet tekniċi simili għal dawk li se jkunu introdotti fl-2017.